Asáicaté Jesús,
Belén ìyacàlená irìcu,
Judea yàasu cáli íinata.
Néenialí èeri rey Herodes ichùulìacaalíté israelnái yàasu cálica iwicáu.
Néese idécanáamité asáicani,
yá nàanàacaté Jerusalén ìyacàlená irìculé,
abénaméeyéi asìanái cáalíacáiyéi,
síisàade èeri imusúacatáisecawa.
Yáté nasutáca néemìawa Jerusalén ìyacàlená mìnanái:
“¿Aléná ìya yái sùmài wàlisàiricatàacá asáica,
judíonái yàasu reyca?
Idéca waicáca yàasu dùlupùta icúacawa chènunibàa.
Iwalíise wáalía idé asáicani.
Iná yéewa wàacatéwa néese wàacaténá íimiétacaná.”
Néese rey Herodes yéemìacaalíté natàacái iináwaná,
yá máinícaté achúmaca imànica iwàwa,
madécanáté nacái Jerusalén ìyacàlená mìnanái yáapicha.
Yá càicaté rey Herodes ìwacáidaca macáita níái sacerdotenái íiwacanánáica,
nía nacái yéewáidéeyéica níái tàacáisi ichùulièyéica.
Yá isutácaté yéemìawa nía,
alénápinácaalí asái yái Cristo.
Yá náimacaté rey Herodes irí:
“Belén ìyacàlená nérépiná asáini,
Judea yàasu cáli íinata.
Càicáité profeta Miqueas itànàaca bàaluité:
‘Pía Belén ìyacàlenáca,
ìyéechúaca Judea yàasu cáli íinata,
caináwanápináca pía quiríta náicha níái áibanái yàcalénái ìyéeyéica Judea yàasu cáli íinata.
Pirìcuísepinácáiná imusúawa yái itéeripinácuéca píiwitápu,
yái icuèripináca nacái israelnái,
níái nùasunái wenàiwicaca.’ ”
Néese,
yáté rey Herodes imáidaca ibàacanéeri iyú níái cáalíacáiyéica.
Yá isutácaté yéemìawa nía cayába càinácaalíté èerica yái idàbaté naicáca dùlupùta icúacawa chènunibàa.
Néese,
yá ichùulìacaté nàacawa Belén ìyacàlená néré,
yá nacái íimacaté nalí:
“Pìacuéwa néré,
pisutácué péemìawa ìwali cayába yái sùmàica.
Idécanáamicué pìanàacani,
yá picàlidacuéca nulí iináwaná,
nùacaténáwa nacái néré,
nùacaténá nacái íimiétacaná.”
Néese idécanáamité cáalíacáiyéi yéemìaca rey Herodes itàacái,
yáté nàacawa.
Quéwa úái dùlupùta naiquéechúacaté nàasu cáli néesewa,
yá naicácaté ùacawa chènunibàa napíchalé àniawa,
iwéréta uyamáaca ucùacawa iwicáu yái sùmài ìyacatáica.
Yá naicácaalíté úái dùlupùtaca,
yáté casíimáica nawàwa manuísíwata.
Nawàlùacaalítéwa capìi irìculé,
yá naicácaté sùmài,
yáatúa María yáapichawa.
Yáta nabàlùacatéwa irí nàuluì ipùata iyúwa nàacaténá íimiétacaná.
Yá nacái nàacùacaté yái nàasu yàalusi cawèníiyéi yàaluca.
Yáté nàaca irí oro,
àicu iséená pumèníiri,
àicu icáina,
pumèníiri nacái.
Néese,
yáté Dios yàalàaca nía náamacani irìcuísewa,
ipíchanáté nèepùacawa rey Herodes yàatanábàa.
Yáté nèepùacawa áiba àyapu irìcubàata nàasu cáli néréwa.
Néese idécanáamité cáalíacáiyéi yèepùacawa nàasu cáli néréwa,
yáté abéeri ángel Dios néeséeri,
yáasáidacawa José irí yáamacani irìcuísewa.
Yáté íimaca irí:
“Picawàawa,
pichùnìa pìasu wawàsiwa.
Pité yái sùmàica yáatúa yáapichawa,
pìacatétacuéwa aléde Egipto yàasu cáli néré.
Nérétaca piyamáacuéwa iwéréta nucàlidacuéca pirí tàacáisi àniawa,
Rey Herodes yàanápinácáiná icutáca yái sùmàica inúacaténáni.”
Néese,
yá José icawàacawa táiyápita,
yáta yeedáca yái sùmàica,
yáatúa yáapichawa,
yáté nàacawa Egipto yàasu cáli nérépiná.
Yá nàyacaté néréta,
iwérétaté rey Herodes yéetácawa.
Càicaté ichàbacawa yái wawàsica,
yéewacaténáté imànicawa càide iyúwaté Dios yàasu profeta íimáanáté:
“Numáidacaté Nuìriwa Egipto yàasu cáli néese.”
Néese idécanáamité rey Herodes yáalíaca cáalíacáiyéi imènìadacani,
yáté calúacani báawanama.
Yá íináidacatéwa cáalíacáiyéi itàacái ìwali,
càinácaalíté idècuni síisài idàbatáisecaté naicáca dùlupùta icùacawa.
Yá ichùulìacaté yàasu úwinái inúaca macáita níái sùmanái càmíiyéicatéca idé idènìaca pucháiba camuí,
ìyéeyéica Belén ìyacàlená irìcu,
ìyéeyéica nacái Belén ìyacàlená itéesebàa.
Yá càicataté ichàbacawa iyúwaté Dios yàasu profeta Jeremías itànàanáté,
íimacaalíté:
“Casànaca néemìanícawa níái ìyéeyéica Ramá ìyacàlená irìcu.
Casànaca náicháaníca cáiwinama.
Níacata Raquel itaquénáinámi níara cài íicháaníca,
yéenibenái íinináwa.
Càmita nawàwa áibanái ichàiniadaca nawàwa,
idécáanáté néenibenái yéetácawa náicha.”
Néese idécanáamité rey Herodes yéetácawa,
yáté abéeri ángel Dios néeséeri,
yáasáidacatéwa àniawa José irí yáamacani irìcuísewa.
Iimacaté irí:
“Pichùnìa pìasuwa.
Pité yái sùmàica,
yáatúa yáapichawa,
pèepùacuéwa Israel yàasu cáli néré.
Idéca néetácawa níái iwàwéeyéicaté inúaca yái sùmàica.”
Néese,
yáté José ichùnìaca yàasuwa,
yá itécaté sùmài yáatúa yáapichawa,
yá nèepùacatéwa Israel yàasu cáli néré.
Quéwa José yéemìacaalíté Arquelao iináwaná ichùulìaca iyúwa rey Judea cáli iwicáu,
yáanirimi Herodes yàalumíiseca,
yáté cáaluca yàacawa néré.
Quéwa Dios icàlidacaté tàacáisi José irí yáamacani irìcuísewa.
Yáté nàacawa machacànita Galilea yàasu cáli néré.
Nàanàacaalíté néré,
yáté nàaca nàyaca abéeri yàcalé irìcu íipidenéeri Nazaret.
Càicaté ichàbacawa,
yéewacaténáté imànicawa càide iyúwaté profetanái íimáanáté ìwali:
“Nàanápináté íipidená,
Nazaret néeséeri.”